CELEX: 32020R2087
Language: et
Date: 2020-12-14 00:00:00
Title: Komisjoni rakendusmäärus (EL) 2020/2087 14. detsember 2020, milles käsitletakse toimeaine mankotseebi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (EMPs kohaldatav tekst)

15.12.2020   
               
               
                  ET
               
               
                  Euroopa Liidu Teataja
               
               
                  L 423/50
               
            
         KOMISJONI RAKENDUSMÄÄRUS (EL) 2020/2087
         14. detsember 2020,
         milles käsitletakse toimeaine mankotseebi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
         ning arvestades järgmist:
         
                     (1)
                  
                  
                     Komisjoni direktiiviga 2005/72/EÜ (2) lisati toimeaine mankotseeb nõukogu direktiivi 91/414/EMÜ (3) I lisasse.
                  
               
                     (2)
                  
                  
                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.
                  
               
                     (3)
                  
                  
                     Toimeaine mankotseebi heakskiit, nagu on sätestatud rakendusmääruse (EL) nr 540/2011 lisa A osas, aegub 31. jaanuaril 2021.
                  
               
                     (4)
                  
                  
                     Taotlused mankotseebi heakskiidu pikendamiseks esitati kooskõlas komisjoni rakendusmääruse (EL) nr 844/2012 (5) artikliga 1 selles artiklis sätestatud ajavahemiku jooksul.
                  
               
                     (5)
                  
                  
                     Taotlejad esitasid täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlused on täielikud.
                  
               
                     (6)
                  
                  
                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 27. septembril 2017 Euroopa Toiduohutusametile (edaspidi „toiduohutusamet“) ja komisjonile.
                  
               
                     (7)
                  
                  
                     Toiduohutusamet tegi täiendava kokkuvõtliku toimiku üldsusele kättesaadavaks. Samuti edastas toiduohutusamet pikendamise hindamise aruande taotlejatele ja liikmesriikidele märkuste esitamiseks ning algatas selle kohta avaliku arutelu. Toiduohutusamet edastas saadud märkused komisjonile.
                  
               
                     (8)
                  
                  
                     20. juunil 2019 esitas toiduohutusamet komisjonile oma järelduse (6) selle kohta, kas mankotseeb võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.
                  
               
                     (9)
                  
                  
                     Pärast Ühendkuningriigi väljaastumist EList 31. jaanuaril 2020 nõustus Kreeka võtma üle referentliikmesriigina tegutseja ülesande.
                  
               
                     (10)
                  
                  
                     Vastavalt rakendusmääruse (EL) nr 844/2012 artiklile 14 edastas komisjon 2020. aasta märtsis pikendamisaruande kavandi läbivaatamiseks alalisele taime-, looma-, toidu- ja söödakomiteele. Alalises komitees toimunud arutelude käigus teatas uus referentliikmesriik Kreeka, et ta peab asjakohaseks hinnata selliseid andmeid, mille varasem referentliikmesriik oli tema arvates välja jätnud. Kreeka saatis oma hinnangu komisjonile 2. septembril 2020 ajakohastatud pikendamise hindamise aruande kujul. Hinnang tehti kättesaadavaks ka toiduohutusametile, teistele liikmesriikidele ja taotlejale.
                  
               
                     (11)
                  
                  
                     23. oktoobril 2020 kinnitas alaline komitee pikendamisaruande kavandi.
                  
               
                     (12)
                  
                  
                     Toiduohutusamet tegi kindlaks teatavad konkreetsed probleemid. Toiduohutusamet jõudis eelkõige järeldusele, et mankotseeb on klassifitseeritud 1B kategooria reproduktiivtoksiliseks aineks ning et uued kriteeriumid endokriinseid häireid põhjustavate omaduste kindlakstegemiseks on inimeste ja tõenäoliselt ka muude kui sihtorganismide puhul täidetud. Lisaks jõudis toiduohutusamet järeldusele, et muu kui toidukaudse kokkupuute hinnangulised väärtused ületavad tüüpiliste kasutusviiside korral kontrollväärtusi tomatites, kartulites, teraviljades ja viinamarjades. Seepärast ei saa kõnealuste tüüpiliste kasutusviiside puhul muud kui toidukaudset kokkupuudet mankotseebiga pidada tühiseks ka määruse (EÜ) nr 1107/2009 II lisa punktide 3.6.4 ja 3.6.5 tähenduses. Tuvastatud probleemide tõttu ei saa kohaldada määruse (EÜ) nr 1107/2009 artikli 4 lõikes 7 sätestatud erandit.
                  
               
                     (13)
                  
                  
                     Komisjon palus taotlejatel esitada oma märkused toiduohutusameti järelduste kohta ning kooskõlas määruse (EL) nr 844/2012 artikli 14 lõike 1 kolmanda lõiguga pikendamisaruande kavandi kohta. Taotlejad esitasid oma märkused, mida analüüsiti põhjalikult.
                  
               
                     (14)
                  
                  
                     Vaatamata taotlejate esitatud väidetele ei olnud võimalik kõnealuse toimeainega seotud probleeme lahendatuks lugeda.
                  
               
                     (15)
                  
                  
                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seepärast on asjakohane toimeaine mankotseebi heakskiitu mitte pikendada.
                  
               
                     (16)
                  
                  
                     Rakendusmäärust (EL) nr 540/2011 tuleks seega vastavalt muuta.
                  
               
                     (17)
                  
                  
                     Liikmesriikidele tuleks anda piisavalt aega mankotseebi sisaldavate taimekaitsevahendite lubade tagasivõtmiseks.
                  
               
                     (18)
                  
                  
                     Kui liikmesriigid annavad mankotseebi sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 4. jaanuaril 2022.
                  
               
                     (19)
                  
                  
                     Komisjoni rakendusmäärusega (EL) 2019/2094 (7) pikendati mankotseebi heakskiidu kehtivusaega 31. jaanuarini 2021, et pikendamismenetluse saaks lõpule viia enne kõnealuse aine heakskiidu aegumist. Võttes arvesse, et otsus heakskiidu pikendamata jätmise kohta on tehtud enne edasilükatud aegumiskuupäeva, tuleks käesolevat määrust kohaldada nii kiiresti kui võimalik.
                  
               
                     (20)
                  
                  
                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust mankotseebi heakskiitmiseks.
                  
               
                     (21)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Toimeaine heakskiidu pikendamata jätmine
            Toimeaine mankotseebi heakskiitu ei pikendata.
         
         
            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osast jäetakse välja 114. rida, milles käsitletakse mankotseebi.
         
         
            Artikkel 3
            Üleminekumeetmed
            Liikmesriigid võtavad toimeainet mankotseebi sisaldavate taimekaitsevahendite load tagasi hiljemalt 4. juuliks 2021.
         
         
            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, lõpeb hiljemalt 4. jaanuaril 2022.
         
         
            Artikkel 5
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. detsember 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 309, 24.11.2009, lk 1.
         
            (2)  Komisjoni 21. oktoobri 2005. aasta direktiiv 2005/72/EÜ, millega muudetakse nõukogu direktiivi 91/414/EMÜ toimeainete kloropürifossi, metüülkloropürifossi, mankotseebi, maneebi ja metiraami lisamiseks (ELT L 279, 22.10.2005, lk 63).
         
            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
         
            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
         
            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).
         
            (6)  EFSA (Euroopa Toiduohutusamet), 2019. „Conclusion on the peer review of the pesticide risk assessment of the active substance mancozeb“ (Järeldus toimeaine mankotseebi pestitsiidina kasutamise riskihindamist käsitleva vastastikuse eksperdiarvamuse kohta) EFSA Journal 2019; 17(7):5755 DOI: 10.2903/j.efsa.2019,5755.
         
            (7)  Komisjoni 29. novembri 2019. aasta rakendusmäärus (EL) 2019/2094, millega muudetakse rakendusmäärust (EL) nr 540/2011 seoses toimeainete benfluraliini, dimoksüstrobiini, fluasinaami, flutolaniili, mankotseebi, mekoprop-P, mepikvaadi, metiraami, oksamüüli ja püraklostrobiini heakskiidu kehtivusaja pikendamisega (ELT L 317, 9.12.2019, lk 102).